Mange ildsteder og alle Jøtuls produkter er konstruert med et såkalt «air-wash» system, som hjelper til med å holde glasset rent under fyring. Om det kommer sot på glasset er det normalt sett nok å fyre friskt i en kort periode, så sørger varmen og «air-wash» systemet for at sotpartikler som har festet seg på glasset brennes bort.
Om glasset fortsatt er sotete anbefaler vi følgende metode: Fukt et krøllete avispapir og dypp det forsiktig i asken i ovnen. Gni så papiret mot glasset med askesiden vendt inn mot glasset. Gjenta eventuelt flere ganger for å få løsnet all sot. Til slutt tørker man over med et rent papir for å fjerne de nå løse sotpartiklene. Denne metoden er miljøvennlig, effektiv og rimelig.